
Việt Nam vong quốc sử (越南亡國史) — nguyên bản Hán văn

### 梁啟超 代序

世界有公理邪？強權而已矣。歷史上國名何啻千數，今所餘者數十爾，其它皆殭石也。而此數十中，其運命與殭石爲鄰者，又十而七八也。豈必徵諸遠，其與我接壤鷄犬聲相聞者若干國，而今安在也？又豈必徵諸遠，我生數十年來，眼見其社爲屋而宮爲潴者，抑寧止一二數也。麥秀漸漸兮禾黍油油，彼狡童兮，不與我言兮。吾最近得交一

越南

亡命客

，嘗有以語我來，吾聞之而不知其涕洟之何從也。顧我不自哀而哀人耶，人將哀我。讀此編毋哀焉而懼焉，其或慮幾。

### 例言

一、本書乃由越人

巢南子

自述，其間文字不有雅馴處，悉仍之，存其真也。

一、書中尚有用越南字者，蓋著者之意，非徒哀告於他國，實欲以並警其國人也。吾儕雖不解，而可以意會耳。

一、吾國人於越南興亡陳跡知之者希，驟觀是書，或且茫然。故特編《

越南小志

》一卷以爲參攷，亦採集舊籍十數種以成之也。

### 發端

痛莫痛於無國，痛莫痛於以無國之人而談國事。吾欲草此文，吾淚盡血枯，幾不能道一字。

飲冰室主人

曰：嘻，吾與子同病爾。且法人在越種種苛狀，舉世界無知者。子為我言之，我為子播之，或亦可以喚起世界輿論於萬一。彼美人放奴之舉，著書者之力也；俄土戰爭，亦報紙為之推波助瀾也。子如無意於越南前途則已，苟猶有意，則布之為宜。抑吾猶有私請者，我國今如抱火厝積薪下而寢其上，猶舉國酣嬉若無事，語以危亡之故，藐藐聽之而已。吾子試為言越亡前事，或我國大多數人聞而自惕，因蹶然起，有復見天日之一日，則豈惟我國賴之，貴國亦將賴之。余感其言，因抆淚以著是篇。

### 一 越南亡國原因及事實

越南在漢唐以前，本交趾一部，與林邑、占城同為榛狉未開之人族。秦趙尉佗時，漢馬伏波時，漸成一小小部落。迨宋以後，交址英雄丁璇

〈

丁先皇

〉

、李公蘊

〈

李太祖

〉

等繼起，篳路藍縷，開拓漸大，已全有珠崖、象郡、文郎、越裳等各部，漸成一國。至元時，有陳國峻、陳光啟，越之人傑也，與韃人戰，戮元將唆都，虜元太子烏馬兒，捕送燕京。時有詩云：「奪槊章陽渡，擒胡咸子關。太平當致力，萬古舊江山。」

其時人才，人人思進步，事事求進步，故國勢日強。黎朝時戰退明兵，又收占城國之半，並有林邑全壤。前阮光中君又極英雄，攻敗暹羅，殺退洋艦，英威偉烈，實令人心心口口欽仰。至今朝阮氏建國，國初人才，實能極力求進步，遂全有占城，又得富貴真臘地

〈

今西貢

〉

，又西撫高蠻萬象，西北極哀牢鎮寧樂丸，南極崑崙島，北夾兩廣、雲南，為一全越南國。其時越南國，比唐時以前交址部成五六倍之大。若使越南人君臣常思進步，務益民智，務長人才，國計兵謀，事事求進步，豈非烈火得巨柴，炎炎赫赫，光焰亘天耶。人亦有言，器滿則傾。越人彼時自顧已滿，擁金睥睨，井蛙無天，文恬武熙，日甚一日。其間積腐政教，事事摹仿明清，文人以陳編兔守，俗學鴉塗，自矜得志，武人以旗鼓美觀，棍拳兒戲，自謂無前。其最可鄙者，抑制民權，芻狗輿論。凡國家謀議，民黨從旁咨嗟而已。《

孟子

》有云：「國必自伐，然後人伐之。」於是有數萬洋里外于于而來之佛蘭西國

〈

有人呼為大法

〉

。佛蘭西於百年前，遣其教徒來西貢、河仙等處，乞講道。是為嘉隆初年。是時法人已有窺覦越南之志，因見越南君臣輯睦，政教無缺，又國中虛實未詳，如何敢動。馴至嗣德初年，見越南的是野蠻政教，民權日削，公論不伸，知是越南垂亡時候，遂遣法教徒，問越南政府，陳乞通商。又大集商船於西貢，而以兵船出其不意，潛入沱㶞

〈

在廣南，為越南扼要海口

〉

。攻沱㶞，三年不能下，引去。自法人之失意於沱㶞也，蓄憤潛謀，眈視更甚。是為法人取越南之濫觴。

越南若及是時，大修兵政，大振民權，君臣上下厲精圖治，探求外洋之智學，洗刷積腐之規模，迨天之未陰雨，徹彼桑土，綢繆牖戶，國猶可為也。

乃越南朦朧雙睡眼，痿痹一病軀，尊君黨，抑民權，崇虛文，賤武士，盜賊窺伺於庭，妻兒酣歌於室，主人擁被臥床，時時作一欠伸。嗚呼！危乎，岌岌哉！

果也，負且乘，致寇至。

嗣德十五年

，法人以重兵厚集於西貢，要越南講盟，越國君以欽差大臣往會，越大臣奉國章如西貢，法人以兵劫盟，使紀盟詞曰：「越南國君臣順情願大法國保護，乞以六省為讓地

〈

嘉定、邊和、定祥、永隆、安江、河仙

〉

。」押國章訖，又定約章，有「越南既願大法國保護，不得更與他外國交涉」一條。是為法人取越南之嚆矢。

其時三十省全轄未動，兵財充裕，苟奉命講和之人有膽氣，有機略，但依通商講道前約，諤諤與爭，亦未至權利盡失。最可恨者，當時潘清簡、林維義為欽差大臣，二人羊豚其肝，狐鼠其技，一見法人，便戰戰慄栗，汗出如雨。倘法人要將其父母，獻其供宰，彼亦恭恭敬敬，雙手獻之，何況六省？

此六省者，人民勁悍，財粟豐饒

〈

西貢粟米輸出海口，海國皆利之

〉

，實越南天府也，法人經營其地，已有四五十年之久。至此時始出很毒手段，越南堂奧，為之闃然。嘉定蒢芹海口為越南第一深廣海口，歐洲海船入越南，非此不達，是自西洋來之關鎖。

其時有鄉進士阮勛，武舉人阮忠，直鄉圍戶張定、張白舉義兵，與法人抗，累數百戰，然以軍械不及法，尋敗，全家被戮，墳墓一空。

阮勛最烈。起兵時三為法人所擒，再脫於獄，再聚義。臨刑時有句云：「縱死已驚胡虜魄，不降甘斷將軍頭。」終不屈死，法人梟其屍，投之海。

嗣德三十五年

，取東京河內城，城臣黃耀以血書遺表，自縊。表有云：「何忠義之敢言，懼事勢之必至。城亡莫救，多慚北圻都人士於生前，身死何裨，願從先臣阮知方於地下。」

〈

前法兵既襲東京，壯烈伯阮知方父子殉難

〉

時以休官在家起義殉難者，為按察海陽北寧解元阮高，聚黨千餘，謀復省城，為法所擒，以手刀自剖其腹，不即死，復自斷其舌而死。有義人挽以詩云：「誓心天地流腸赤，切齒江山吐舌紅。」

高既死，法猶以不得殺割為恨也，斷其首梟之。未幾，諸省相繼淪陷。甲申

建福元年

，法兵入順京海口，劫越南，以清國封王璽、章，繳還清朝，清國以越南讓法，實在是年。嗟乎！數千百年受封之榮，不足以償一朝還璽之辱也。枯楊生花，何可久也？老婦得其士夫，亦可醜也。越南之謂哉。

乙酉年，法兵攻京城，咸宜帝奔乂安省，詔四方勤王，而輔政大臣阮福說赴廣東，求粵督達訴清廷乞援。法人知之，向清廷阻其事，且問越南人來意。清政府憚法，遂安置越南人於韶州。

法兵掠乂安，奪咸宜駕，徙之巴黎城，尋以帝有謀歸國之志，徙之南斐洲阿爾熱城，禁南人往來，絕音問。

越南地勢險要，人兵勁捷可戰，法人非容易可取。緣嗣德時，有奸臣陳踐誠、阮文祥當國。此二人者俱虎狼面目，狐獪肝腸。文祥比踐誠更甚，善於逢迎掩飾，深得主上心。嘗蓄篡奪之志，因國政內腐，法虜外窺，知法勢強盛，遂藉外交手段脅制朝廷，以陰行己志。多以重賂結法人，約為法人奧援。彼為機密院大臣，每有機密，輒先泄於法，法人亦以重賂餌之，凡交通英德等事，皆為祥所敗露。國中又有太后范氏，愚而貪，為嗣德翼宗之生母，干預朝政，翼宗事事稟求母后乃行。阮文祥即以法人所餌之重賂，結母后心，昏聵奸賊，表里弄權，顛倒國政，陷害正人君子，或則橫被刀斧，或則黜削歸里。順京失守時，文祥實引法兵入城。阮福說出兵迎敵，使人向祥乞濟師，祥卻向法營通信，絕彈藥弗給，城遂陷。法得國，祥自以為功，謀求封王，法人惡其反側，恐留之為後患，徙之海，溺其屍。以空鐵棺回，令祥子孫出十萬金以贖，法人之狡獪如此。然引虎入室，為虎所噬，彼假虎威以逞者，胡不以祥賊為鑑哉。

小人當國，朝廷空虛，京城亡時，勤王詔下。應詔死事者，不是邊郡左遷，便是江湖閒散，無權無位之君子，手無寸鐵之豪傑，一旦義憤感激，視死如歸。除西貢淪沒已久，繩束太嚴，無可與法為梗外，南北兩圻諸省，以至山邊海徼，漢族清蠻，無處不有揭竿斬木，與法人捐生，久者幾二十年，近者亦一二載。有與法人憨戰死者，有為法人拿捕以死者，有為法人招誘不屈而死者，有陽為法臣，陰結義黨，為法人所覺而死者，有憤極填胸，自尋死法而死者，可惜幾千年江山精氣所鍾毓之英人傑士，遭世不造，蘭薰玉焚，俱化作南海怒潮而去。冤哉痛哉！言念及此，為之酸鼻，為之痛心，為之撫膺大慟，欲言不忍言，欲不言又不忍不言。嗟乎！海河清晏，則廟堂之上庸夫高枕而飽餐，天地塵氛，則鋒矢之場壯士捐軀而吞恨。使此數千百義人壯士，得於國未亡時，居之廟堂布之州郡，國其能亡乎？晴天不肯走，直待雨淋頭。是誰為之？是誰為之！此數千百泉下義人壯士，其有知耶，其無知耶，必不樂其以國破君亡，賣吾一身忠烈之名也。哀哉痛哉！有國者其可使國人偏有忠烈之名哉。

### 二 國亡時志士小傳

阮碧

，南定人，舉二甲進士。法人取興安，碧為巡撫，攖城死戰。城陷，棄妻子入山，結義士，北圻全轄義人，皆隸麾下。二年余，屢與法戰。適勤王詔下，遂奉詔如粵，援清兵黃廷經、李子才等，謀復宣諒，與法戰死。碧家南走，去諒山十餘日程，法人謂死信詐也，逮捕全家。時碧母已七十矣，幽之坡室

〈

法人獄名

〉

，累年不得解。碧所居程浦社，以碧故，法人幽其豪役，沒其產，欲多方凌轢，以得碧之出也。一人盡忠，全鄉蹂躪，文明之流毒甚矣哉。

武有利

，南定人，舉進士。南定城失守，利以督學棄官歸

〈

法人初取越國，攻一城下一府縣，有即投降者，依舊官銜而奴隸之

〉

。與其友杜輝僚陰圖收復，未發也，得勤王詔，遂起兵。法屢擊之，弗能獲。有越南之豚彘而進士冠者，曰阮文豹，法以美官賂豹，豹為之間。豹，利同年也。利信之，豹道法兵入屯，遂被執。時北圻未定，法欲官利以收人心，竟不屈，遂以歲除日，梟斬於南城市上。時義人有輓聯云：「未捷身亡，長使英雄淚滿；並游顏厚，肯教夫子生還。」蓋指豹也。

杜輝僚

，亦南定人，二甲進士。國亡，與武有利同謀，法人幽之坡室，禁飲食不與。僚以老母無養，故不敢死，坐獄待命，如是者累年。亂定後，僚以潛匿無實狀，得免戮。然旬月間，必向法人點名呈面一次，又如是者累年。母亡，居喪終，悉召其門生子弟，囑之曰：「昨所以區區忍死者，有老母耳。今母喪終，吾死矣。」即仰藥，僚丰神溫雅，而中存凜凜不可犯之概。人有說及法人及為法奴隸之事，但微笑不答，然子房、諸葛之志，實無頃刻忘也。被法人束縛嚴，無可伸展，齎志以歿。僚嘗有詩云：「千百年來有此日，十八九事不如心。未老杜老空懷古，再生賈生徒哭今。」

宋維新

，清花人，進士。全家死於法，今無嗣。維新初罷官歸里，與舉人子宋維清奉勤王詔，舉義兵於清花，結山蠻岑伯爍、丁文毛等兵數千餘，屢挫法兵。乂安解元阮季淹亦以義兵會，屯岑怬，時有清花人高玉醴為法獵獒，最得力，維新之故門吏也。維新為所誑，被獲，維新一時有盛名，法奴隸者為之謀脫死，竟不可，法人梟之。其家眷於維新未獲時，皆以幽獄死。阮季淹亦被戮。

阮敦節

，清花人。倜儻有大志，謀舉義兵，未及發，事泄，法人幽之、杖之、鞫之，問其黨，固不言。法人引斬者數次，竟不斬，欲窮查之，盡得其全黨乃已。敦節固終不言，法人發為囚，徒牢堡。哀哉！著赭衣，荷板鍤，執役刀，從法兵背後，而供灑汲之役者，乃越南十年前儒冠文屨目炬聲鍾之阮敦節也。敦節以進士歷官知府，素懷國憂，多結山寨好漢，不肯死，非憚死也。嗟乎！此老心事，何日作一聲泉下笑哉。

丁文質

，乂安人。應詔起義，兵敗被執，法人梟其屍。屍爛，門人乞收葬。法人但予屍，奪其首而火之。文明強國所為，固如是也。丁文質其幸而身被之哉，丁母與其弟既死於難，男二、侄二、女一，年甚幼，法人俱戮之。文明國嗜殺，固如是哉。丁初以進士蒞義興府，甚得軍民心，與法人戰，屢勝。南定城亡，義興府不能下。質受刑乃酷慘如此，想是愛國者犯歐洲之最重律科歟。

阮效

、

潘伯扇

，廣南人。以散官起義，三年血戰，法人未有以敗之。會廣義人阮紳，初亦附名義會者，後叛義會，投法，法人奴隸中之最露頭角者。其黨黎潔亦為法黠狗，效、扇所在，必極力蹤跡之，法虎得紳、潔為倀，捕效、扇益急。效、扇度兵必敗，全三省義人，必盡為法魚肉。效乃與扇謀曰：「三省義會，君與我實主之。事不可為，有死而已。然俱死無益，君先死，我散其黨，而以身任法人執。法人鞫問我，我極力為吾黨解脫。死一我，不足惜，存吾黨，他日有成吾志者，吾生也。」扇慨然諾，遂著冠帶，望闕五拜。又向效再拜曰：「君勉之，我去也。」即傾藥囊，一飲而瞑。蓋扇初起兵時，即以衣袋貯鴆藥，有死志久矣。效被虜，解赴順京。法人集刑官廷鞫，時廣南三省義會，不下數百人，此其有名者。效獨稱「三省人甘心作賊者，惟效一人。其餘皆為效所力脅，彼懼燒毀，不敢不從，無他心也，斬效足矣」。他不辱問，獄成，竟無一言，伸頸就戮。效麾下胡學，以布役起兵，有名戰將，亦被戮。嗚呼！二人者，家破矣，不問也，身死矣，不恤也，區區思存其黨，以為後圖，彼其眼中胸中，但有祖國有同胞耳。此等肝腸，真是天地欽鬼神佩。為其黨者，顧乃僥倖偷生，蹉跎至死，不知人間有何可羞可恨，其何以地下告程嬰哉。

黎忠庭

、

陳猷

。二人皆廣義人，阮紳同鄉也。庭、猷以廣義人抗法，紳以廣義人助法。庭、猷以勤王死於法，紳實戮之。越南固紳之同種，廣義又紳同種中至親至切之同種，夫同種而至不愛同種，亦已忍矣。乃又為異種者拔刀刃，必殺吾同種而後已。獨何心哉？法人愛紳、慕紳、庇護紳，於紳何取乎？倘使紳祖宗父母而生於法，法人能保其不助異種者以禍法乎？今日背越南忘廣義而助異種之法人，他日必將背法人忘欽使而助攻法之一種人，此翻覆事，阮紳固優為之。法人而果愚昧與？法人而果可欺可弄與？則必崇信此朝恩暮仇反側顛倒之阮紳，阮紳必有以報法，聯法人以攻法，道與法異種者以攻法，固阮紳一反掌間耳。然法人決不愚也，法人決不可欺弄也，法人決不信此忘祖國而崇殊族之阮紳也。危哉阮紳，危哉阮紳。

范纘

，平定人。以武學生起兵平定，勤王會人，纘其赫赫者。與法抗三年，弗克，入山死，法人募人入山，尋其墓，掘屍而火之。此等奇駭事，乃文明國亦嘗為之也。

黎寧

，河靜人。以蔭生為義黨倡，寧世家子，有厚貲。少年時知國必亡，已有短刀匹馬之志，結納俠客，揮金如泥，手下嘗有數百死士。順京失，即舉義旗，奉出帝詔，為義軍參贊，多敗法兵，馘法將。會病斃，法人分插其村民，沒其社村號，兄弟五人，四死於法難。麾下裨佐，後隸潘廷逢，皆有戰將名，功雖不成，實義黨中之最表表者。

何文美

，河靜人。以書生應詔，深沉有智，能易裝服，混入法營屯，為義會強間，時偷取法屯軍械火器，裝載入山。法人不能害，為仇人中傷，自射其喉而死。美起居必以短槍隨，誓不污法人手也。燈蛾赴火，美誠可憐哉然義黨中之最凜凜烈烈者。美既死，法人以不得殺為恨也，割其首，梟之市，十餘日。彼傫傫者何罪乎？酷虐至此，此所以為文明國也。

阮仕

，乂安人。初本偷漢，不事人家業，常以短刀隨身，聞法人名，輒怒目切齒，頭髮指天，誓必殺割此賊。投義黨為領兵，經百餘戰，見法人未嘗避也。善撫士卒，恩愛備至，帥府賞賜銀錢，輒分予手下，一文不入囊。嗟夫！不愛錢，不惜死，兼而有之。得如此偷兒，我且焚香稽首而祝之曰：「吾千拜汝，吾萬拜汝。」仕死，法人發其墓。仕出身甚微，然義黨中之名戰將者，仕死後，乂安更無如此人。

阮有政

、

阮春溫

。皆乂安進士。熱誠憂國，天性懇摯，溫比政又過之。溫被執，檻赴京，法人百般窘辱，終不屈死。揮刀畫天，齎恨入地，仇人尚在，肯忍見其子孫耶。

潘廷逢

。丁酉難作，乘輿播遷，以香溪縣為行在所，河靜轄也。河靜屬乂安，安、靜全部，赴義最多，與法相持最久，被禍較諸省亦最醋。十一年間，販奴佃戶，偷漢屠兒，皆奮跡草萊，與法人拼命，有百戰間關，為一時名將者，義兵掌營高勝，義兵提領阮橙，尤庸中佼佼也。勝果敢善戰，能一見洋炮，依式製造，精巧不下於法人。與法戰，輒馘法一畫二畫等官，法兵相戒，遇勝輒避。使國中有數百勝，法人其不狼狽而西乎？勝自投軍，遇敵輒戰，真法人之無賴賊。勝死，所居里，法人毀之，勝墳墓被掘。橙果敢不亞勝，而謀略又過之。法人初來，橙即投法兵，為細作，引法兵拿匪，卻陰誡徒黨，以酒具餌法兵，乘醉誅之，盡奪其炮。遂赴義黨，奉出帝詔為領兵。橙赴戰，能避銳擊惰，以逸待勞，臨變從容，應機神速，有古名將風。累與法交槍無敗者，天方授楚，未可與爭，惜哉！橙、勝死，河靜遂無名將。二人皆潘廷逢麾下也。逢書生時，已落落不入時套，舉廷試第一，尋補御史。會權奸當國，擅行廢立事，刀斧林立，乃集朝臣聽命，舉朝屏息，逢獨抗章嚴劾，義氣凜凜，不避鼎鑊，類如此。勤王詔下，逢方居母喪，以衰絰奉詔，築山屯，掠法堡，董率諸道義兵，二轄民大半歸附，法人號令不能行。法大奴黃高啟，逢同邑人也，以甘言厚幣誘之出，不可。國新君為法所脅，亦溫誘之出，終不可。法人縻其戚眷，發其先墳，逢子弟哭告之。逢曰：「世受國恩，與國同禍，我先人所甘心也。吾成先志耳，死不休。」遂據險養兵，儲糧造械，益為進取之備，聲勢行於兩圻。會廣義賊阮紳為法人獵獒，以數千習兵，與數千法兵，分道進攻。兵未入境，適逢病重斃，法兵遂搗巢焉。時麾下無橙、勝比，兵遂潰。噫嘻，出師未捷身先死，長使英雄淚滿襟。逢臨歿，有絕筆聯云：「九重車駕關山外，四海人民水火中。」逢既死，法人購得逢屍者，有厚賞，然逢麾下無肯指引者。法人遍求諸山中，得山蠻指逢墓處，法人發其屍，驗之，屍有枝指，棺面有咸宜帝敕賜兩圻經略大使平西大帥之印。乃出其屍，沃以火油，燒之。恐有斂灰而葬者，復散其灰。自古及今，未聞有如是之酷刑慘狀者，乃一於歐洲文明國見之。治真正盜賊，無此律也，況其為勤王之義士耶！文明國其何以解天下之疑也。

乙未年，七月，逢死，義黨潰。十一月，法人以軍費二十萬金元，責四轄民賠償，國遂定。

於是三十六省一百二十餘府縣之土地，一百兆男婦老幼之人民，以至山蠻洞丁，南極河仙，北極諒山，西夾暹羅，東夾大海，無一不歸法人管轄。是為法人取越南之結局。

以後法人乃全出其經理越南之毒手段，以後法人乃徐展其蹂躪越南之很腳跟。

### 三 法人困弱愚瞽越南之情形

嗚呼！越南人三十年間，干戈了，又水火，水火了，又刀劍，幾番蹂躪，餘喘僅存。又豈堪法人之毒手段哉！今方日日割剝魚肉。嗚呼！越南豈不是早晚無遺種哉。今說法人之毒手段，只恐聽者猶以為言者之過也。夫法國乃強盛之國，而凌侮弱小之越南成何國體？法人為文明之人，而魚肉愚瞽之越人，成何政法？故說來恐人或不信，然我據耳目之所及，從實說出，迥非臆聞讕想，故將惡名歸於法人。若有一毫虛謊，天地亦不饒也。夫越南是有君者，今且說法人如何處置之。

越南故君為咸宜帝，沖齡在位，才一年，有何失德，有何罪惡，不過一文弱之主耳。法人既攻下京城，咸宜帝於是出走，所到之處，尺地寸土，皆為祖宗父母故地。於法何干？乃法人既追執之，又遷之絕域曰南斐洲亞羅熱城，又幽之密室，又禁與外人交通，又絕越人往來音信。以一有德無過之君，羈囚異地，法人倘欲殺之則殺之已耳，而乃故留此一條命，歲取幾萬金以為供養之費

〈

法人於南國所入之常賦，分為三款，其二款全歸法人，越人不得干預，其一款為收養越國君臣之帑，每歲就此一款中，另摘出三萬金，奉歸法人，名曰供養越南王之金

〉

。其實供養與否，越人如何得知。法人只借那三萬金，留那一條生不堪生，死不得死的性命，殘殘毒毒至此。法人即白取那三萬金，越人莫敢誰何；法人要取之有名，好成個假仁義的。這是法人之狡險處。

越南現在之君，喚做成泰君，法人但留的內殿，與他居住，存的皇帝名義，與他稱呼。法人卻以法兵環守殿門，一出一入，由法兵看管，國君出都門一步，須奉法人號令，國中一切政令詔旨，皆先稟白法人，得法人一諾，乃敢施行，或法人自傳出意旨。其越人為奴隸者，行五拜三叩首禮

〈

越人見君禮

〉

，唯唯遵辦，而那皇帝卻兩手拱拱點一點，更不得開口問一聲這是何事。如此為國君，法人便廢棄他，使法人自公然書個大法大越兩國皇帝，誰敢問他？豈不更乾淨了。法人故留此土居木坐的虛位，凡所為種種惡虐，必布之於國中，聞之於外國，曰：這是汝越南君臣所願為。曰：這是汝越南君臣所順受的。法人想道，越南人是無耳目的，外國人是無公論的，只那一條計，法人謂可瞞過了。這敢明明白白愚惑越南，這敢明明白白欺弄外國，果然越南被他愚惑了，果然大國被他欺弄了，無哪個問他罪惡者，這豈不是法人之狡險處。

法人以「保護」二字，欺五洲強國，一國有利，各國均沾，這是公約中所有。法人卻遮遮掩掩過，謂越南君在此，法人但保護客人，何利於越南，強賓不壓主，想各強國信法人此說，為法人遮掩過。三十年來，無一強國商船到越南者，無一強國向越南開商館領事者。我謂各強國，必不為法所欺，此或有故，我未解得耳。法人因此緣故，繩縛束勒他王族極緊，每一月，兩三次檢王族譜宗人名，照名點面，有欠名的，法人必窮追。四面羅捕，嚴刑治罪，豈不是怕法人秘密情走泄麼！法人近來，絕王族的口食，王族人如何生活，卻無一人出外控訴，皆以此耳。越南國是有臣的，看法人如何處置越南之臣，請我同人聽者。

越南國破君亡，這般可痛可恨，那時越南臣子，受國王水土的恩澤，如何偷忍得過？若使越南人個個都俯首帖耳，甘心事法的，竟成何世界？越南人勢力固萬萬不及法的，與法爭命，猶如三歲兒童，去與拔生牛角的孟賁，一場決鬥如何不敗。那越南人敗了，有不肯屈服的，有十分憤恨，憤極自死的，有投首求免罪的。不肯屈服的，如潘廷逢、范纘一般人。法人倘容他逃遁山谷，他固與草木俱朽，於法何傷？法人卻極力下毒手，縻他妻眷，連累他鄉族，掘發他墳墓。他不肯屈服，到底是他分事當然，法人罪其生者，梟不憐病

〈

是越人俗語

〉

，怎敢怨恨他。可憐死者屍骸，而生者當得何罪，法人竟暴露碎解，懸之城門，投之水火，如此豈不痛煞！那痛憤自死的，如阮高、何文美一般人，他身既無辜自戮，他妻子既困苦無依，冤哭愁呻，天裂地坼。倘法人休手罷了，容他一滴血入地，於法何損？法人卻思快積忿，必發其屍而火之，必畫其首而梟之，彼窮鬼殘屍，何能作賊，黑黑禿禿的骷髏，受天地間僅有之苦狀，法人努兩目很視，拍手稱快快，豈不令人駭煞！彼投首求免罪的，如阮珹、潘仲謀、阮光琚一般人

〈

此三名不被法殺，然他是二個進士，一個舉人，法人存之以誘諸出首者

〉

，他固怯怯的兒，蠢蠢的漢，大丈夫行事，豈有一經敗衄，輒低首下氣，向人乞哀。此等臭皮囊，留之可嫌，殺之不忍，但自法人而論，便是他既降服的，又何必殺。可憐那安和北門外，一輩投降人，盡將一劍揮去，殺之已矣。又禁絕他家人族人，不許認屍收葬，暴骨流血，行人為之絕跡。法人又極狡，初間一二出首，法人甘言醴賞誘他，自相牽引，陸續俱出，山中巢穴空了，便引出安和門。那時出首人，都還贈他一劍，那時諸不肯出首的烈士，定當拍案叫快，既受殺降的名，又快烈士的志，又堅思舊的心，如此無名之刑，無辜之戮，文明人胡亦為之！汝越南人，好睜開兩目一看，勿謂法人可信也。彼法人於國未定時，勸諭出首免罪文，千口萬口，汝今日視法人何如？汝尚信法人否？法人又有最凶最很的手段，又有最奸最譎的肝腸。初取越南時，他極以甘言醴賞誘越人，又以美官厚俸餌越人，他所行種種惡狀，嗾越人為之獵鷹。如阮紳、黃高啟

〈

此二人最以拿匪得力

〉

輩，其搏噬如意者，為越國中猴面彘腸、無義無行之惡棍，實越人平素所不齒，法人卻極尊崇之。如武允迓以一通言，至總督協辦，其他督撫名祿，督撫名芳，皆為法通言，助桀為虐者。法人種種惡櫱，先以意指授此奴輩，欲東嗾之東，欲西嗾之西，此輩奔走不遑，法人坐享其利。此輩所分肥染指，歲積月累而得之膏血，法人知其多也。即使索瑕吹垢，罰一罰，便雙手捧數十年臭囊，奉還貴國保護欽使了。全利歸法，而惡名則此輩分任之，其凶且譎，實為古今第一無二的手段。

越南國是有民的，看法人如何處置越南民。請看一看，想我同人聽到這一段，有不拍案叫哀，擘天稱痛者，便是無耳目的，便是無心血的，便是非人種的。我敢斷斷說，無是天理，無是人道，我同人好聽去，我只怕同人掩淚抑惱也。我不忍說，然不說出，我同人如何得知，我豈不是死罪死罪！我說去，越民在國未亡時，國君取於民，有喚做庸錢，有喚做租錢，此外更無雜稅。其庸錢是身稅錢，卻只八九千，或至二三十千，乃同出一口率，一率只有三百銅錢之多，蓋照戶不照口，所以甚少，其遇有凋瘵，更行蠲免。其租錢是田土稅，有三十畝四十畝，乃出一畝稅，一畝稅有一官方斛粟之多，蓋任民開供，官不過問，所以甚輕。緣越南待民甚寬，這是嬌養姑息政體，漸成惰懶瞞飾氣習，實非富強的資格。法人得國，若稍留意興滯振敝，令民出銀出錢，為民開智興利，國民豈不甚大幸福。如何怨他？那法人卻無利民的意思，一切利權都被法人掌握，越人卻無絲毫分潤。故民財民力民膏脂，卻千端萬緒索取，朝供到夕，夕供到朝，想如此月月年年，越人一定無食可餐，無衣可著的。其目有若干事，零零碎碎，卻不勝言，請摘舉其大者，說與我同胞聽者。

一、為田土之稅。初，法人令民盡括田土，依數開供，無得隱瞞。隱瞞者有罰，其田土沒入官，能覺出隱瞞者有重賞。如現今陳日省，為法通言，以查出丁田，得清化按察之職，此是法人嗾犬豢鷹的左券。田土分為三等，上等田每畝稅銀一元，土亦如之，中等下等準是而殺，與民訂約，永為成例。才得一年，法人謂南人留荒田土多，宜增加稅額，使南人勤於農業。法人將行一事，必設為一巧飾仁義之說，瞞人耳目，這亦是保護越南的話頭。這田土稅如是遞年增加，下等加為中等，中等加為上等，其上等無可加，即令于田簿，倍增其數，百畝增十畝，十畝增一畝，數年之間，田土但有上等中等稅，無下等稅

〈

丁簿亦照此例，百增十、十增一

〉

。民村有不堪者，請法人勘度端供，法人不復究問，但准交這田土，與法農官耕墾，其稅由總里責賠

〈

越南例，收稅人員有稱，曰總副總里長，合稱曰總里

〉

，現民間出稅實田，為法農占奪者處處而有，實是無路可訴的實狀

〈

越人修單向官乞度，曰端供，詞蓋將實情端與官，不敢瞞也

〉

。

二、為人口之稅。法人初言民生須為國供役，古今通義。若欲終歲安業，須於身稅外，另出役錢。其人口稅銀，名曰公搜銀，每歲一壯丁出金二元二角，又役錢曰公益銀，每歲一壯丁出金八角，是為每歲一壯丁納銀三元。然其初下令時只金一元，遞年增加，至今西貢民每丁歲納五六元之多。外兩圻諸省，歲每丁三元，或初成丁，不滿三元，積歲逐增，尚未有已時也。越南有一小小事，說來可哭可笑。有某村人，照盛時丁簿太多，經兵燹後，耗其大半，法人丁例，有增無減。某村人一貧如洗，納個公搜銀、公益銀，實實不能堪的，哿矣富人，哀此煢獨，乃相聚而謀曰：窮窘至此，無天可上，無地可入；我們盡率所有人丁，向貴保護官苦叫，任他烹宰，想保護官必無盡殺我輩的理，看他如何處分。可憐他途窮計絕，作無首無尾的乞叫，他不想法人是很很毒毒的手，幾千百銀元，他如何肯放過。某村人一齊到法人庭下，蒲伏陳苦。法人謂：汝何不將汝妻兒家居田地賣去，納銀與我大法便了！某村人慌忙，未及思算，哭一聲，向對法人謂：妻兒賣了，家屋賣了，田地賣了，只有一片天在頭上，未賣得耳。法官拍案大笑曰：好好，汝一片天未賣，將那天賣與我，寫下券文，我與汝免了搜銀罷。某村人面面相覷，未知如何回答，已見法官取紙筆來，押令某村人，寫下賣天的券文。寫訖，村人寫了本村同記字樣，某某人名，押手點指訖，逐出村人，其券文，法官納之袖。村人出，都想不出法官如何處分，有憂的，有喜的，有驚懼的，俱是未解法人的意。豈知某村人歸來，未入室，一隊巡警法兵已四面圍著那村，疏疏密密，似攻城一樣，但聞彼處傳，此處呼，喧喧道：汝村人賣天與我大法，那村汝上面天，是大法有了，非汝村有了。汝村人不得去走天下的，不得曝曬天光的，若見汝向屋牆外，出頭露面的，便是敢窺我大法天的，便是侵犯我大法天的，便是死罪，我大法決不輕饒。巡警兵護天的，一連三日，那村人直是水泄不通的，真是晝不見日，夜不見月與星的。此時村人愈窮窘，乃哭哭泣泣，千般訴，萬般哀，向法官乞許贖回那村頭上一片天來。真箇是妻兒賣了，家屋賣了，田地賣了，方納清這搜銀，方才討個安居的，法人方才罷手。俗諺有云：「到底無天苦，畢竟有天好。妻兒將奈何，田地未必保。我贖吾天來，那天不是老。」

又有寓越華商為城廂旅民身稅，較本國人逾重。上等身稅，可六十元，中等半之，下等至少亦十元。以上各項公搜稅銀，法人給一紙牌，用法文法印，註明姓名年貫，為隨身信符，不許遺脫。途行者、家居者若遇密魔邪檢察

〈

法人巡警兵為魔邪兵，偵探兵為密魔邪兵

〉

，無此紙牌，作逃搜論，即得重罰。其有官紳在家，及現為法從事者，照越南國例，無身稅銀。法人卻給一免搜銀牌，每三年一換，領牌換牌，皆納銀三年，較搜銀更重。其紙牌有青紅黃三式，黃者為免搜紙牌，紅者為受搜紙牌，青者為外籍紙牌。外籍紙牌又有一則稅例。南人游商，自居里過別處，若忙急，未及向法官乞通行文憑，到別處時，向法官納銀元，領個外籍牌

〈

是青牌者

〉

，以住限速遲為多少。領紙牌訖，方得投客找居住，客棧若許無紙牌者居住，巡警兵覺出，拿向法官，主客同罰，此是要分客棧之利。民間雖納公益銀，役亦不為之減，每役民，必曰許雇役錢。初時少支，頃間便變易其說，囊錢裹飯，任民自供，未嘗雇也。其譎處在狙詐奴隸，其凶處在土苴人命。

三、為屋居之稅。照房定款，逐項徵收，其例不一。環城廂者，上等屋房歲出銀九十元，或至一百元。中等屋房歲出銀五十元，或至六十元。下等屋房歲出銀二十元，或至三十元。房屋前後為堂軒稅

〈

南人曰錢價軒

〉

，堂外為庭稅

〈

南人曰稅𡑝

〉

，庭外為門欄稅，門欄外為園居稅，亦無一定規則，但按項出銀，照房屋例為增減。處處門外，俱有法文為記，無者為瞞稅，即有重罰，登時逐去，若在村野，這稅則較輕。

四、為渡頭之稅。每到江河橫渡處，即隔數尺水，而水上有一收稅公司。其役由南人領掌，其銀納於法官。每大江，一津次，一人渡江錢可三四十個銅錢。極小江，一津次，一人渡江錢可六七個銅錢。貧家貿易生理，極苦此事。

五、為生死之稅。男女初生，即向法參辨堂呈開，納呈開銀；男女至死時，即向法之參辨堂乞驗，納乞驗銀。輕重視人之貧富為差，此防逃漏身稅也。此是行之於西貢者，各處未有。法人徵收，皆以漸而至，不一時齊到，此是陰朘民脈處。

六、為契券之稅。法人知人間雇借，賣買田土家屋詞訟單憑，用紙必多，卻生一術，於越南紙中，押下法人印信。凡上所用紙各件事，須向法人領這紙，納銀，賣領，若有不用此紙，名為背國法，一切事，行不著。

七、為人事之雜稅。或請僧，或忌臘，或禳祭，或改一椽，或易一瓦，或送喪，或行慶賀等事，凡聚會一筵，一時辰，打一聲鼓，吹一口簫，不論貴賤何等人家，皆須向法官呈納請銀三角，或五角。隨事之大小而定稅，法人給一小紙，乃得遵辦，名曰乞法銀錢。日間從輕，夜間倍之。此行之城廂者，村野各處未有。

八、為船戶之稅。這稅額亦照房屋稅額，分上中下三等。上等船戶為大商船，亦歲納銀百元，或至二百元。中等船戶半之，下等商船戶又半之。最慘苦者是漁戶，漁戶人無田地，無家屋，無工商各藝，以一葉為生涯，朝得魚，暮得食。從前越南國君，於此等民毫無征取，但令供水役，而給予役錢而已。法人亦令一一徵收，一漁民幾隻船，一船幾人口，出人口銀錢，又出船屋錢，得魚向市，又取魚稅錢。以上諸船稅，船頭皆有法文為記，無者為瞞稅，即有重罰。

九、為商賈之稅。其最重者。旅商店亦分大中小三項，照貨收銀

〈

南人名曰稅𡑝行

〉

，其大項，或歲出二三百元上下，中項半之，小項又半之。即一小小商廛，設幾件賣買品料，雖至賣漿、賣菜、賣碎柴、賣檳榔，極少的事，亦須有稅牌紙，無者為瞞稅，即有重罰。

十、為市廛之稅。市分大中小三等，令所在領征，而納銀於法官。大市歲七八百銀元，中次之，小又次之。外又有行市者自出之稅，擔一肩柴，挑一籃菜，亦必納稅，乃得入市。樵夫野人，以手足為生理者，甚苦此事。貧人歸途，但聞嗷嗷相問：汝今朝出稅幾何，今晚出稅幾何，此外更無一語。

十一、為鹽酒之稅。其初，法人但責煮鹽戶納鹽田稅，後見越人嗜鹽，便起貪心，令所在有鹽田者，出其田之稅，亦照田土例徵收，而倍其額；其鹽貨由法人自煮，責令鹽戶供其役，少少還些值錢，鹽煮成，業賣鹽者，出銀向法人領買，法人照銀授鹽訖，給與一紙牌，每一紙牌隨所買多少納銀，買鹽銀不在此數。計一升鹽，至此已有兩重稅，一為鹽田稅，一為領買鹽紙牌稅。買鹽自場出，又到法商政司呈乞勘，商政司秤得若干斤，若干榭訖，納銀，取賣鹽稅牌。前兩重稅是防盜煮，此一重稅，方的是鹽成。一升鹽至此時有三重稅，三重稅納清，方得引鹽到市，入市時，又納市稅，成四重稅。鹽產哪得不窮，鹽價哪得不騰昂！國中前日一升鹽，不過五六十銅錢，今日一升鹽，有四五銀元之值。越人海濱僦居，實以鹽為生命，漁獵至此，天焦海枯，慘慘酷酷。越人苦極，有自脫於法網之外，閭閻自相貿易，不復向場入市；更苦法人巡警極嚴，偵探極密，一經覺出，全家為之掃地，更人人忍飢忍死，尚可言哉。酒稅亦與鹽稅同，亦由法人自煮，業賣酒者，亦向法人領買酒紙牌，但只兩重稅耳。

十二、為殿寺之稅。法人無事神奉佛等事。人間殿寺分為大中小三項，向法官納稅，領法文門牌一紙，方得奉祀

〈

大項歲五十元，中項三十元，小半之

〉

。現今西貢，廟宇幾為之空，其有一二富鄉村，時得一見，真成魯國靈光矣。

十三、為工藝之稅。越國工藝人多專村居住，屋其地者，專其業，如缽場業陶，楓林業屨，文林業鐵匠等類。法人於身稅外，令納工藝稅錢，隨業之貴賤，定多寡稅額，亦人給一紙牌稅，無者禁，不得做生理，只許在官供役，貧民以手藝自養，哪堪束手待斃。噫噫！

十四、為地產之稅。這等稅卻不勝書，山產有象牙、犀角、錦石、玉石等，海產有玳瑁、珊瑚、燕巢、珠貝等，清夔之桂，廣南之飴糖，乂安之鐵林黃草，西貢之砂仁、豆蔻、椅楠、沉香，南定、海陽之茶煙草

〈

是名相思草，可避嵐瘴，越人嗜此煙，男女皆食之

〉

，平定之蠶絲，一切土地間所有貨品，皆有專稅，其為法人所自占管，不許本土人開採者，不納費稅，但出地稅而已。除此項外，稅額甚繁，言之可厭，怕同人為之掩耳而走也，姑舉茶煙草稅一則，其餘可知。

十五、為種煙田之稅。每種煙家，向法公司納田稅，畝照常田倍之，方得下種。稅一。

十六、為生煙之稅。煙草自田間采還，未經三五日，割切成片，得若干斤，若干榭，須悉向法司呈勘，納稅訖，方得出賣。稅二

〈

此兩重稅造煙家出

〉

。

十七、為熟煙之稅。業煙商者向造煙家買回，即呈商政司，得若干斤，若干榭，繳納稅清，許給稅紙牌，方得轉運他處

〈

此一重稅業煙商者出

〉

。

十八、為公局煙稅。業商者自此省轉載他省，即由所在之商政司納稅訖，給與紙牌，方得散賣。稅四

〈

此一重稅行商者出

〉

。

十九、為私局煙稅。一切諸小本商家，從大商家零碎分買，又必向某處某處小局商政分司，呈勘領稅牌訖，方得店前販賣

〈

此一重稅坐商者出

〉

。然入市時，一肩之擔，一掌之握，亦必向市司納稅，方得賣之市間。只緣法人預防越人太深，酷嗜越貨太熱，百端營謀，萬端索取，總之越人無一線生路，法人志願始滿耳。

大抵貨項之稅，不論貴賤，入商政司者，十斤有稅，入市政司者，值十文銅錢以上亦有稅。入巡警司者，無論何人，無論何件事，銀錢便是護符。

法人有白取人財一妙法，想是五洲中文明國，千思萬想，不能猜到者，曰英豪會一事。法人選民間猾豪奸魁，鄉曲所厭惡者，每地方二三人，名曰英豪會

〈

其名甚美

〉

。月二禮拜日，會於公使堂，指畫利路，某處有某款宜征徵，某事有某利宜收拾。法人虎也，此輩為之倀。日改月新，搜幽索隱，真箇是一文不遺、一粒必摘的，方才如意。此輩人無學問，無心術，驅之作惡，如蜂得甜，這是法人最善用人處。文明各國，有如是用人手段麼？法人又有陰空人國一絕妙法，為五洲中文明國千千萬萬想不到者，是為密魔邪一事

〈

法人巡警隊之隱名，越人呼曰瞿列兵

〉

。法人補給那密魔邪兵時，須擇那個無父母無兄弟無家屋無資業的惡棍，又察他面貌，果然是極凶極很極貪極譎的，方許選到。選到時，法人喚那惡棍向天罵一聲，又喚那惡棍，呼他父的諱名罵一聲，法人乃欣欣歡歡，以重金賞那惡棍，引那惡棍入隊。法人謂如此無所忌憚，巡捕偵探，方得力故也。那入隊惡棍，正是密魔邪的漢子，搜查奸細也此輩，征誅逋漏也此輩

〈

西貢今日此輩最盛，越人目之曰游棍黨，然養蜂自蠆未知何如，有識者看此輩結局

〉

。然後設為夜行之禁，為偶語之禁，為博酒之禁，為盜煮私鹽之禁，為窩娼貯贓之禁，為陰圖潛匪之禁，為異人異樣之禁。四布法網，愈密愈繁，全藉此輩偵探之力。此輩人上無天，下無地，中無身，但得悅法人心，取法人金，何波濤不簸弄得起，何風火不吹煽得烘。一到法庭，大半是摹空語，法人亦知其然，亦甚憐憫，要將罰銀與我大法，我大法釋了，便罷，絲毫之事，動輒罰銀，今日罰銀未清，明日罰銀又至。其最可哭不能哭，可笑不能笑者，為逼劫民家良婦女入娼之一事。法人於各都會城廂處，皆設娼樓，征妓女稅錢，亦有三等，上等娼歲三十銀元，中等次之，下等又次之。給予黃紙一片，有法文印記，這紙隨身，方得賣藝。此等女人游惰無業，煙花生涯，實人間極賤品，重收稅錢亦不足怪。其兇狠的，卻在用巡警兵，假偵探為唆嫁事，這是抑勒民家良婦女之妙法。法人律，每夜令巡警兵偵探娼樓，有實無黃紙牌，私引男子行嫖者，押赴刑曹重罰其女，即沒入其本銀，若得娼樓稅日增，巡警兵有重賞。巡警兵乘風生事，尋禍邀功，但見人家有零丁寡婦，流落孤娘，無父母兄弟可依，無權要勢力可援，即黑夜闖入其家

〈

法律禁夜入人家，惟巡警兵得入

〉

，誣以竊窩嫖男；彼孤窮懼禍，怯見法官，恐喝雷霆，無所控訴，便歔唏忍淚，乞領黃紙了事，明明白白的良人，從此向賤妓場中生活。娼樓稅日重，巡警聲勢愈大起來。嗟乎！黃紙一貼膚，終身落地獄，零丁弱婦，何辜於天！真是古今絕奇慘事。如此政體，歐洲文明國固當為之也。呵呵呵

〈

法律窩嫖者有罪，嫖者無罪，此亦是蕩敗越人一妙法

〉

！

法人又有個黑迷人國之一妙法，想是五洲文明國中，千馳萬驟學不得。請言那個妙法與同人聽，我同人定當為越南汪汪淚流，作東溟怒潮湧也。

越南人得離火正氣，固聽慧易教，又孔孟書流入已久，不是全喪廉恥的國人。法人念現下民智未開，士習未變，容易播弄他，若一旦天牖他心思，地豁他障蔽，卻去各文明國增幾條見聞，開幾路學術，長幾分才智，他必不肯寄人鼻息下，我那時駕馭他卻難。便將那愚瞽牢籠的術，極力舞弄去，極力吹煙煽霧去，這如何是愚瞽之術？越南從前取士，有文武二科，國中並行，這二科都是越南千年來腐敝的政法，都無可觀。然武科比文科偏有那剛強奮厲的氣象，文科比武科偏增那委靡柔怯的氣象。他才得國，即便除去了武科，其卑卑愞愞無用的文科，他卻不廢。他知越南人癖好此無用賤物，留此一條，痴惑蒙昧幾個聰明少年，那聰明少年不由此科，便百般給役，不堪飢苦，如何拋擲得，國中大半人才被此途壞了。法得國數年，知越南人才已漸漸壞些，他卻將此途輕看，西貢初取，便拋棄科舉，西貢舊時進士，人間不知姓名，東京今日，此途亦漸減殺。法人想此途雖無實用，猶令人喜讀書，就中有稍能自拔者，不如空空去掃了此途，絕他讀書的種子，恰好驅策。他便崇重那稍曉法話不曉詩書的一般人，現在要官美階，全用通寄豪猾，其由科目進者，僅十人中之一二。此輩科目，固是忘廉喪恥不成面目的，他尚嫌忌，況真正好的人才，他哪得不忌。他便下一禁令，極是叫天拍地，咽不能出聲的事。法人於國中，設大法學場一，設法越學場一，但教以法文法話，能粗供法人奴隸役，即罷，其精博處，一切有用處，越南人不得見也。法學場外，若有個人出洋遊學，及與外洋人交通，求學各國言語文字者，照暗通外人潛圖不軌律擬罪，法人必嚴捕拿獲，該犯身戮，該父母兄弟妻子干連，拿不獲時，籍沒其家產，掘廢其墳墓，父母兄弟妻子嚴囚俟擬。這條禁例，不識法人之意何如，試思學外國文字言語，與外洋人交遊，於法人當得何罪，法人卻如此嚴禁

〈

現今日本人於越南東京、西貢、沱㶞有妓館，然亦禁越人不得往來

〉

，豈不是愚瞽越南人麼？不惟愚瞽越南人，並五洲中文明各強國，都被他瞞飾遮掩得過耳。

法人又有個法術，既攘了銀元，又愚弄國人，豈不妙絕。法人於國中設二報館，一曰大法日報館，一曰大南日報館

〈

只「大南」二字已覺奇絕，越南明明白白是無國的，大於何有？法人將誰欺，欺天乎？

〉

，俱在東京全權處。法報館掌以法人，報紙中說天說地，獨西人知之，不許越人過問焉。南報館以南人分司，而法人為主席，卻選個無廉無恥，得幾個銀元，便天神父母法人的俗子，起筆奉承，如武范諴、朱孟楨之類，法人出一令，令未及行，報文便極力稱讚貴保護的，歌頌貴保護的，法人閱過，捻須曰好好，方許登報。若稍有謗議時政的話頭，悲憤時事的語氣，任爾舌端泉涌，筆底雷鳴，半隻字不敢入報。如此等事，豈非令人鉗口結舌的，豈非要人耳昏目黑的！偏有可喜者，報紙成，郵寄各府縣社村，出納認紙銀元。大府縣每月報紙銀三十元，小府縣每月報紙銀十五元，各社村大者月六元，小者月三元。所輸入法人者，一月有銀幾萬元之多。於南人真如霧裡看天也，豈不可笑呢。

### 四 越南之將來

我聽到這回話，為之於邑，咽不能作聲，既而熱的面，豎的眉，向那男子道：

果然，果然，越南國其終亡乎？越南國人種，其悉化為水面沙蟲，火中螻蟻，一百兆黃人種，其盡淪為無數千萬億白人種乎？曰：是未可知。申胥一身，可以存楚。楚雖三戶，可以亡秦。越南國若是有人心，其終亡，不終亡，未可知也。強弱大小，是有形的軀體，勇怯誠偽，是無形的精神。以精神與軀體爭衡，愈磨鍊愈堅，愈頹唐愈壯，始不能勝，終必勝之，只爭那勇不勇誠不誠耳。越南人若果一腔愛國，有蜜蜂戀主的熱誠，萬死赴仇，有虎豹護兒的痴勇，任是地可老，天可荒，山可焦，海可涸，而此熱誠，此痴勇，無一刻消磨。是謂精神既充，軀體自猛，數千餘神怨人憤之法鬼，其不能與五十兆愛國赴仇之越南人並域而處也。頃刻間耳，若是，越南國有人心，如何終亡？

曰：然。請問那越南人心。曰：此難言也。若據顯顯赫赫的事狀，實無一那個是越南國人心；若據鬱郁勃勃的情狀，實無一那個不是越南國人心。他固不曾把肝腸示與我的，吾亦不從他肚裡出的。然越南國是人種的國，不是獸種的國，吾即從人理猜想出來，說與同人聽者。

一般人是閥閱高門，詩書望族，全家天祿，累世皇恩。百餘年鼎食鐘鳴，何非越南民之膏血；一二輩輕裘肥馬，猶是越南國之頭顱。可憐地塌天崩，桑沉海陸，柱中流而奚托，支大廈以何人，業既無事時，受越南國如許恩榮，豈容有變時。任越南國如許禍患，中夜顧影，捫心自思，試問祖宗父母何處生長來，試問妻孥服食何處供奉來，一旦任異種人做東做西，做天做地，我如何安忍得？我非牛豚，我非木石，我如何甘事法人得？張子房之破產，惟知五世酬恩；文天祥之散貲，不負百年養士。說到古人肝腸，知越南國故家子弟，必奮然曰：彼何人也，我何人也，有為者亦若是！

這一般人，是為越南國報恩者，斷斷是要滅法人，若說他不要滅法人，是他決非人種，他必不如此。

有一般人是頑固赤子，戴宋遺民。勤王固義所當然，乃一人荷戈，而全家墟冢，討賊亦何罪之有，乃子馳羽檄，而父入牢囚。彼法人誅戮汝父母師長，割殺汝兄弟妻兒，蕩毀汝家居，收沒汝財產，汝豈一日能忘之，汝豈一日忍忘之！汝家居，汝財產，汝忘之，吾願汝忘之。吾問汝父母師長今何在乎，是法人誅戮否？問汝兄弟妻兒今何在乎，是法人殺割否？出頭便稱男子，世界上之美名；靦面而事仇人，宇宙間之穢物。汝將為美名乎，汝將為穢物乎？汝若飽汝食，暖汝衣，甘與法人並處，汝父母師長兄弟妻兒，地下含冤，汝何以對？我知汝是越南人種，不是法人種，我知汝是男兒血性，不是豚犬性，我知汝必沉然思，猛然起，振臂而大呼曰：仇人仇人，吾誓必殄滅此而朝食也！這一般人是與法人有身仇家仇的，斷斷不肯與法人共生，若說他肯與法人共生，便是他非人種，我不敢說。

一般人是祖宗父母，為越國民，子弟妻兒事耶穌教，並生並育。誰非食毛踐土，斯世斯人，固亦共天而戴，皆吾兄也，皆吾弟也，有何嫌焉？有何疑焉？無論前日中法人之謀，但說今日被法人之禍。法人數十年來，重刑重罰，無一事為耶穌人寬；搜銀稅銀，無一文為耶穌人減。百年前之線路，為恩翻是成仇；數十萬之生靈，求福轉而得禍。可知彼法人肝腸不測。非若我南人族類相孚，與其屈膝而事仇人，何如同心以保吾族。死後之天堂未卜，但求現在和平；生前之地獄堪憐，忍視如斯塗炭。靜言思之，我耶穌民，越南國民也。我必保越南國，我必不從法蘭西國，我必不肯助法人以禍越南國。如此乃是天主教中之民，如此乃是天主救世教之民，如此乃是越南國同胞之民。若有不肯誅法人，忍視法人禍越人，便是非又主教之民，便是天主救世教中無此道理，便是越南國同胞中無此人種。

這一般人是耶穌民，要滅法人以保同類而扶主教的。若謂耶穌民無誅法人思想，我越南國人，決無此說。

一般人是碌碌營生，嗷嗷待哺。窮年膏血，供搜稅而無餘；終日東西，入鹽場而未足。妻子之啼號遑恤，但憂役吏叩門；父師之督責猶寬，只恐巡丁捉手。如此情境，其何以生；如此形軀，苦不即死。我非魚肉，驚刀俎之縱橫；時無英雄，嘆江山之寂寞。彼豈不知：「曳拱托麻坤拱托，功兜椎辱買如埃。」

萬事到頭，一場拼命，不幸而死，猶死得勇，死得快，死得有名。與其憔悴消磨，奄奄待死，為餓狗死，為枯魚死，死亦必至，死得無名。榮辱相去幾萬倍哉！況以五十兆之多，若真同心協力，彼摩拳，此擦掌，彼炊火，此搬柴，並足齊步，以與法人爭，萬越人必能殺法百人，千越人必能殺法十人，百越人必能殺法一人，四五千法人，只以四五萬越人殺之。彼灰眼拳須，決不能與越南人俱生也。如是如是，越南人必不死，越南人必生。吾知越南民窮困的思想到此，必踴踴躍躍，決與法人斗，決不便越南國中有一個鬍鬚灰眼的白種。

這一般人是不堪苛虐的，要滅法人。若謂他不要滅法人，便是他非人種的，是土木的，決無此理。

更有一般人是真正人種人，是真正黃人種人，是真正越南國人男子的種人，那人不是與國較恩，不是與法較仇，卻只知黃種的人，不許白種的人魚肉。

戴天履地，中覆載而為身；倒海移山，信轉移之自我。

此一般人必不多得，然想越南國全無此人，豈不羞煞！吾甚願越南國有此人，吾敢信越南國有此人。

這諸般人，我但以人理論，越南國不是獸國人種，越南國是人國人種。這樣人心，定是都有的。

然我也不信，我聞越南自法人占了，越南國人個個為法奴隸；我聞黃高啟、阮紳極為法人出力，戕賊越南人，臂助異種以魚肉同種。我國無是，汝謂越南國有人心，我也不信。嗚呼，噫嘻！越南國人心，我正於此輩人信之，我正於此輩人望之。有女於此，東家西家爭娶之，西家美而貧，東家醜而富。問女所願，女曰：東家食飯西家眠。阮紳、黃高啟何獨不然？彼豈樂為丑漢婦哉，要食飯耳。阮紳是世受越南國恩，其父為越南國伯爵，紳以名家子，能讀書，論事論人，實娓娓可聽。黃高啟於越南國應試，拔鄉解，少年頭角，有樹功名之思。二人者，在今日固法人臣僕，然以法人臣僕稱二人，二人斷不受也。所為法出力者，或時驅勢迫，走錯路徑，未可知；或紆徐委曲，以待機會，未可知。一失足成千古恨，再回頭是百年身。販奴屠戶極寒賤之家，尚有一點良心，尚知越南是祖宗父母國，尚知越南是同胞國，不忍見法人磨壞也，況紳與啟哉！即使喪心病狂，未至盡忘越南國，把眼前富貴，買身後惡名，彼固自嫌失策，況法人情態，彼二人豈不知之？兔死狗烹，鳥盡弓藏，從古而然。法人更甚，阮文祥前鑒固昭昭哉。嗟夫！二人者，皆有智略，皆能讀書，有智略則其見機必明，能讀書則其改過必勇。一旦翻然易轍，猛然倒戈，為祖父酬國恩，為同胞延性命，此二人勢力又大，其運動必靈。前日為異種出力且二十分，今日為同種出力當千百倍。白頭失節，不如老妓從良。此二人若斷然為之，雨覆雲翻，乾旋坤轉，以二人勢力，出之裕如。越南國脈將於此二人是托，越南人心正於此二人是賴。彼閉戶高眠，以越南人自命，實於越南人無一毫補者，相去不啻天淵哉。吾於二人者，且將尸祝之，歌頌之，金石紀念之。

然我也不信，我聞越南國之為法兵者，小府縣不下數百人，大省不下數千人，計全國習兵，當得三四十萬。以越南人鬚眉面目，為法人肩槍腰彈，任法人指麾，嗾之東則東，嗾之西則西；聚無數蒼髯黑齒之越南人，從法人背後，法人拳打之，法人腳踢之，終日不厭苦。如此人心，尚謂之有人心乎？我也不信。曰：然，此我不欲明言也，姑言其略。鴆婦日營其巢，為鵲計也；富家日誨其女，為男役也。彼束縛其父母兄弟，窮餓其族黨州閭，而反驅策其人，倚為爪牙之用，不反為其所拿攫乎？無是理也。越南國三四十萬之習兵，法實操練之，法人軍械，習兵實掌握之。操法人之軍械，以從法人於戰場，越南國之習兵，可謂忠於法矣。然習兵之父母兄弟，誰則束縛之；習兵之族黨州閭，誰則困餓之；習兵固垂涕泣而道之。況自國定以來，法人待習兵極無恩，約束日以緊，勞役日以繁，月餉日以薄。前日一習兵月銀十元，或十二元，多者且十五元，今日一習兵月銀八元，或六元，少者乃止四五元。疆場有事，重之如天神；邊烽不驚，視之如草芥。采馬芻者習兵，治垣塗者習兵，前日無是也，今有之。執板干者習兵，理薪水者習兵，前日無是也，今有之。法人之兇狠如是，法人之鬼蜮如是，習兵固側目而視之。誰無父母兄弟者，誰無族黨州閭者，同此面目，誰無血性，割汝父母兄弟之肉，以飽啖汝，汝安之乎？煎汝族黨州閭之血，以酣飲汝，汝樂之乎？汝所得於法人者，一月不過銀十元，然汝之皮膚剝盡矣。法人所取償於汝之鄉族親戚者，一月且至幾千萬，法人之誅責，且未已焉。哀哉痛哉！熬炙我同種，以供異種人之養，而我顧樂為之搬柴炊火者，豈其情哉！謂習兵忠於法，謂習兵背越南，謂習兵助法人以攻南人，習兵斷斷無是理也。習兵習兵，豈非人種哉？習兵習兵，豈已羊彘肝腸哉？斷斷是習兵必不背越南，斷斷是習兵必不助法人，斷斷是習兵必要戮法人。歌曰：

各注習兵，各注習兵，注於安南生，注於安南長。注克注暢，注撫注批，注滿限衛。稅搜注折

〈

死也

〉

，戶當注羅劣，親戚注殼車，注擬吏別諸

〈

未也

〉

。西傷腰之注，西功恩之注，注昆沒戶，注貼沒茹，厭妑妑吏仆古。賴賴注。百拜千拜萬拜注。

豈獨習兵哉？法人通言，法人紀錄，以至為法人陪丁，固皆越南人種也，固皆習兵之心也。彼豈有忘其祖宗父母之國，而甘心從法人哉？彼豈甘心從法人而魚肉其祖宗父母之國哉？法人危矣，法人危矣！

